cultura 14 de Decembro de 2018\nAchega 135.000 € á programación anual que conmemorou os 250 anos de ópera na Coruña\nA Deputación da Coruña achega á asociación Amigos da Ópera unha cantidade de 135.000 € para o financiamento da programación lírica que este ano conmemorou de maneira especial os 250 anos de ópera na Coruña.\nO presidente da Deputación da Coruña, Valentín González Formoso, destacou que esta nova edición do programa foi unha "estupenda ocasión para facer balance neste aniversario que relaciona a proposta musical coa historia dunha cidade que quere ser referencia no mundo da música". Engadiu tamén que o programa desta edición tivo unha especial relevancia á hora de "promocionar novas voces da lírica xunto con outras consagradas para o que hai un público fiel que goza cada ano con esta programación".\nPola súa parte, Goretti Sanmartín destacou a calidade do programa e a súa condición de festival cun público propio e fiel e que defendeu a necesidade de "difundir e popularizar a música clásica e a lírica, e\nesforzarse por ampliar o número de persoas que responden ante unha programación tan ambiciosa coma esta". Defendeu tamén que o apoio á difusión da música é "unha maneira de contribuír a un mundo mellor, porque a música é importante para unha sociedade máis feliz".\n"A Orquestra Sinfónica e o Festival de Ópera, a programación lírica, son unha aposta pola música na cidade da Coruña, por converter a Coruña en cidade de referencia na programación musical, xunto con outras apostas como a Rede Cultural ou o apoio a festivais", sinalou Goretti Sanmartín.\nA Deputación da Coruña achega 135.000 € dos 485.000 € do orzamento xeral do programa musical.


‘Dhogs’, de Andrés Goteira, abrirá a programación da III Semana do Cinema Galego ~ silcerino\n‘Dhogs’, de Andrés Goteira, abrirá a programación da III Semana do Cinema Galego\nA película máis galardoada da historia dos Premios Mestre Mateo proxectarase o 8 de marzo no Teatro Colón co gallo da inauguración da nova edición da mostra, que se pechará coa exhibición do filme de animación ‘A galiña turuleca’\nAs longametraxes de ficción ‘Cuñados’, ‘Jacinto’, ‘Malencolía’ e ‘Tres’, e os documentais ‘A poeta analfabeta’, ‘A virxe roxa’, ‘O gran camiño’ e ‘Welcome to ma Maison’ conforman a programación da gran cita non competitiva do cine do país\n22 de febreiro de 2022 - A película máis premiada da historia dos Mestre Mateo, ‘Dhogs’, será o filme inaugural da III Semana do Cinema Galego. A gran cita non competitiva da tempada cinematográfica abrirá a súa programación o vindeiro 8 de marzo coa mítica ópera prima do lucense Andrés Goteira, unha produción que, con 13 galardóns, se coroou no 2018 como a película que maior número de estatuas recibiu ao longo das 19 edicións dos premios do audiovisual do país. Entre elas, mellor longametraxe, guión, dirección de fotografia ou os catro premios de interpretación.\nO propio Andrés Goteira, acompañado por membros do equipo como Antonio Durán Morris e María Costas, ademais dos produtores de Gaitafilmes Suso López e Laura Doval, será o responsable de presentar a súa longametraxe, que deste xeito volve á gran pantalla precisamente nunha das cidades nas que se rodou: A Coruña.\nA participación dos equipos artísticos ou técnicos nas presentacións das películas será unha das características máis destacadas da III Semana do Cinema Galego, cita impulsada pola Academia Galega do Audiovisual (AGA) coa intención de poñer en valor o talento do país. Ao longo de seis xornadas, entre o 8 e o 13 de marzo, unha coidada programación de dez filmes dará boa conta, na pantalla do Teatro Colón, da calidade das creacións que contan con produción asinada en Galicia. Concretamente, exhibiranse as oito mellores longametraxes e documentais do último ano, que se corresponden cos oito traballos finalistas dos Premios Mestre Mateo 2022, ademais doutras dúas recoñecidas producións galegas tanto na súa inauguración -como é o caso de ‘Dhogs’- coma súa na clausura. Neste caso, a SCG 2022 proxectará un filme dirixido ao público familiar, como é ’A galiña turuleca’, gañadora do Premio Goya 2021 á mellor película de animación.\nAsí, as películas de ficción ‘Cuñados’, ‘Jacinto’, ‘Malencolía’ e ‘Tres’, que optan -entre outras candidaturas- ao galardón de Mellor Longametraxe na viséxima edición dos Premios Mestre Mateo, poderanse ver na pantalla do Colón. O mesmo sucederá con ‘A poeta analfabeta’, ‘A virxe roxa’, ‘O gran camiño’ e ‘Welcome to ma Maison’, os catro documentais máis valorados polas académicas e académicos na rolda previa de votacións. Todas elas formarán parte da programación dunha mostra que, nesta terceira edición, se quere consolidar como a gran celebración non competitiva da tempada cinematográfica.\nEn cada xornada da Semana do Cinema Galego, agás nos días de inauguración e clausura, exhibiranse dous traballos (un documental e unha longametraxe). Deste xeito, entre o mércores 9 e o sábado 12 en horario de tarde, o público terá a ocasión de gozar no Colón, cada xornada, de ata dúas sesións diferentes de cinema galego. A entrada das proxeccións será gratuíta, previa retirada do convite, a través do despacho electrónico de billetes do Teatro Colón. Toda a información sobre horarios de exhibición ou ficha técnica e artística das películas poderase consultar na páxina www.semanadocinemagalego.gal.\nIII SEMANA DO CINEMA GALEGO\nA Coruña celebrará do 8 ao 13 de marzo a III Semana do Cinema Galego, a gran mostra da sétima arte do país. Durante seis días, o audiovisual galego exhibirá as súas producións máis recentes e recoñecidas da man das e dos profesionais do noso cinema nunha cita consagrada, na súa totalidade, ao talento máis próximo. Coa ollada posta en citas como Málaga, Cannes ou Venecia, a intención da Academia é impulsar un punto de encontro para público e artistas, incorporando tamén a cidade como un dos seus escenarios principais. Unha ocasión carismática, seductora e máxica, con todo o glamour do mellor cinema, que quere ser unha das grandes citas da tempada.\nWritten 2/22/2022 12:22:00 p. m. by silcerino\nacoruña, agenda, cine, semanacinema, teatrocolón


Podemos nomear coma obxectivos:\nO fomento do turismo mariñeiro Fomento das actividades náuticas sostibles\nA organización de eventos deportivos relacionados co medio mariño, co fin de difundir e promocionar o territorio\nA recuperación e tamatización de roteiros do litoral e do patrimonio histórico, cultural, material e inmaterial relacionado co mar\nDeste xeito, o KDM ofrece a posibilidade, mediante esta actividade, de fomentar a participación cidadá, de espertar o interese pola fermosa rexión costeira que une Cabanas, Fene e Redes, ademais de atraer a atención de xente que non viva nas proximidades.\nAs actividades irán destinadas a un público variado, podendo adaptar os contidos e a intensidade da actividade en función das capacidades e intereses dos distintos grupos.\nA actividade está pensada para que poida gozar dela un sector moi amplo da nosa sociedade, resultándonos imposible especificar un rango de idades; dada a escasa dificultade, é apta para todos os públicos. Pola nosa situación xeográfica, os potenciais beneficiarios, en maior medida, son os habitantes da nosa Comunidade Autónoma, independientemente da súa vecindade administrativa; é dicir, está pensada tanto para residentes na nosa comunidade, como para turistas de diversas procedencias.\nEsperamos producir unha revitalización da zona de litoral, posto que a actividade atraerá moita xente á mesma.\nTransporte e preparación previa do material (kayaks, pas, chalecos..).\nPreparanse os kayaks, as pagaias e os chalecos comprobando que esten en boas condicions de uso.\nCargase o material na furgoneta e no remolque para o seo transporte ao o punto de embarque.\nDescarga do material e situase para a sua presentación a os usuarios.\nCharla expricativa por parte dos monitores.\nE finalmente, desembolvemento da actividade po la ría de Ares con seguimento por parte de monitor-es dende embarcación de apoio.\nEsta ruta destaca polas súas augas tranquilas, nas que, sobre todo na tempada estival, navegan abundantes embarcacións de recreo, a vela e a motor, ademáis de kaiacks, e outros aparellos náuticos. Isto é un importante factor que teremos en conta á hora de planificar a seguridade da actividade.\nPosúe este tramo da ría unha beleza extraordinaria, xa que tanto cara Pontedeume como cara Cabanas, hai unha vista fermosísima, contemplando eses bosques ó pé dos pequenos cantís, dende o mar.\nPola ría poderemos observar as bateas de mexillón. Esta ría constitúe un ecosistema idóneo para o cultivo do mesmo. As súas especiais condicións, cálidas augas e elevada producción primaria fan dela un paraxe idóneo para o desenvolvemento de mariscos. Como curiosidade compre mencionar que eiquí o mexillón acada o seu tamaño comercial entre 2 e 6 veces máis rápido que no resto de Europa. É unha ría cunha grande riqueza piscícola, xardas e lubinastodavía se deixan ver sen demasiada dificultade. Entre as aves podemos ver ó pelicaniformecormoránmoñudo, gaivotas reidora e patiamarela, limícolas coma o virapedras ou a avefría entre outras. A dificultade é baixa pois imos na dirección da marea, así que a actividade está pensada para facela tranquilamente, gozando dun relaxante e ameno exercicio en kaiack mentres se explican curiosidades dos lugares polos que pasamos.\nMás en esta categoría: « Ruta Combinada Sábado 4 de Junio


Zaira Gómez Lajos proponnos esta vez a lectura do conto “Lobo feroz”.\n“Este libro cóntanos a historia dun lobo moi lacazán que por non se esforzar só comía papas de arroz. Pero debido a isto, estaba tan tan fraco que xa non era capaz de asustar a ninguén. Farto desa situación un día decidiu cambiar de vida e converterse nun lobo feroz. Así pois, logo disto foise atopando con varios animais aos que tentou comer: unha cabra, un burro, unha ovella, unha vaca e un porco, pero todos eles lles foron tendendo trampas das que o lobo saía mal parado, polo que decidiu volver para o monte e seguir comendo papas de arroz.\nO conto gustoume moito porque é moi divertido e ríome moito con el”.


A Marea Viva aproba os documentos para impulsar a Marea Atlántica cara ao horizonte 2019 - Marea Atlántica\nNas votacións, que tiveron lugar durante o venres 26 e o sábado 27 de xaneiro, participaron un total de 146 persoas, que escolleron entre os novos documentos presentados polo colectivo Lanzadeira e e manter os que estaban en vigor desde 2015. A continuación, detallamos os resultados.\nSen resposta: 7 (5%)\nTamén se establece a posibilidade de ponderar o límite salarial (que permanece fixado en 40.000 euros) en función das cargas familiares e da variación do custo da vida, decisión que en todo caso debe ser referendada pola Rede, a asemblea da Marea Atlántica.\nEste código ético entrará en vigor a partir das eleccións municipais de 2019, xa que o anterior tiña unha vixencia de catro anos.\nSen resposta: 5 (3%)\nSen resposta: 8 (6%)\nSen resposta: 2 (1,5%)\nTamén se renova o papel do grupo de coordinación, que xa existía pero non estaba a ser funcional. Clarifícanse as súas funcións, dótase de unha voceiría paritaria, e tamén o sistema para escollela: un grupo de Proposta, designado pola Rede, escollerá entre 12 e 16 persoas (de xeito paritario) para integrar a nova coordinadora. A Rede deberá aprobar esta designación posteriormente por consenso, cun apoio de máis do 75%.\nMarea Atlántica - Comunicación2018-01-30T13:50:48+01:0028 Xaneiro, 2018|Código Etico, Forma de goberno, Municipalismo, Primarias, Primarias e Programa Participativo, Programa Colaborativo|Sin comentarios\nA Marea Atlántica e o goberno local chegan a un acordo de fiscalidade redistributiva: menos impostos para familias monoparentais, máis para telefónicas e bancos


CRÓNICAS DE ARTEIXO: O CINE DE ARTEIXO\nPosted by Xabier Maceiras at 13:17\nanakoreta 13:38 do 25 de febreiro de 2017\nNO BAR DIONISIO VIVIA O MEU AMIGO JOSE RAMON FILLO DOS DONOS I ENFRENTE DONDE ESTA A JOYERIA BARCA, TIÑAN A TENDA DE ROUPA OS PAIS DE CARLOS E FERNANDO, TAMEN AMIGOS MEUS, E ADEMAIS UN RAPAZ QUE ESTUDIABA MUSICA NA CORUÑA, QUE LLE CHAMABAMOS O PIANAS.\nanakoreta 18:32 do 31 de marzo de 2017\nPerdón polo alcume, creo que se chamaba Juan Carlos.\nXabier Maceiras 11:16 do 1 de abril de 2017\nGraciñas pola información anakoreta!\nAnónimo 20:39 do 30 de novembro de 2017\nPois si, o apelido dos propietarios do cine era Agra. Varela era o da muller dun deles e, polo tanto, o dos fillos.\nNon lembro se, cando comezou o cine, na cabina estaba Chucho pero, rematando os anos 60 e ata que pechou, ademais dos descendentes dos fundadores, estaba tamén Evaristo que igual facía de acomodador.\nA bola con polbo ou luras de Aurora, a muller de Dionisio, merecería estar na guía Michelín. Que bos estaban!\nLembro que fronte ao cine vivía un músico (non sei se a persoa que nomea Anakoreta estaba relacionada con el) que tiña unha caravana que aparcaba por alí. Non estou seguro, pero paréceme que o grupo no que tocaba chamábase "Los Tarantos". Ao fondo e detras desas vivendas -daquela era campo- estaba a sala de festas "Eva"\nXabier Maceiras 11:06 do 4 de decembro de 2017\nanakoreta 12:47 do 26 de xaneiro de 2021\ne algo mais abaixo (actual rua ría de Ferrol) no baixo da casa do Sr. Manolo, vivíamos nos, e ó lado o seu cuñado Evaristo.


A paz é o camiño...: 23F: ONDE ESTABAS TI ?\nPouco despois do 23F, unha revista de información xeral publicaba unhas listas de persoas ás que que había que facer desaparecer inmediatamente, no caso de que o golpe de estado trunfase. Eu estaba nesas listas. Foi algo que me afectou profundamente, a min e á miña familia.\nSen embargo, o 23F pronto percibimos que o golpe non sairía adiante. Tomamos algunha precaución no sindicato, ocultamos as fichas, algunha persoa non durmíu na súa casa, houbo quen mesmo decidíu pasar a Portugal, por si acaso... tiña 28 anos.\nXa tiñamos á nosa nena, Iria, cun ano, bueno, cinco meses. E viviamos en Mestre Mateo, na entrepranta, mirando para a carretera de Noia e o Campus Sur. Facía moi pouco que compraramos a nosa primeira tele, unha Kolster. Fixen moitas chamadas. Algunhas visitas ó local do sindicato. Reunións de urxencia...\nAínda que algo preocupados acostámonos tarde, cando xa falara Juan Carlos, e todo parecía controlado. Pola mañán, alivio. O País dicía en portada: "El intento de golpe de Estado, en vías de fracaso" cunha editorial titulada "Con la Constitución".\nLogo veu a resaca, o freazo autonómico, os recortes, e un ano despois, Felipe González arrasa.\nO que máis me chama a atención cando miro a famosa foto da Manifestación multitudinaria en Madrid, e as múltiples manifestacións que se celebraron pola liberdade e a democracia en todo o Estado, en Galicia tamén, é a completa ausencia de mulleres. ¡Cánto cambiamos!...\nE logo sorprendémonos de que nas revoltas árabes non vexamos mulleres. Vense moitas máis que nas fotos do 23F. Non é porque non estiveran, que si estiveron, senón porque estaban invisibilizadas, eran invisibles nas cabeceiras das marchas, completamente, como agora o siguen sendo nos consellos de administración das grandes empresas ou no organismo éste que veñen de crear para defender a marca "España", as grandes entre as grandes: Inditex, Telefónica, El Corte Inglés... ningunha muller, nin rastro. ¡Cánto avanzamos e cánto queda por cambiar!...\nSigo sen saber quen elaborou aquelas listas, quen nos metíu nelas, por qué... pero celebro que Tejero, Milans e Armada, o Marqués de Ribadulla, coas súas camelias, e a trama civil oculta, fracasaran, porque así moitas persoas salvamos o pelexo.\nMañán acordareime das camelias do Marqués...e do boa que é a democracia...\nPublicado por mdiosdiz en 8:33\nBombardino 22 de febrero de 2011, 11:06\nNos papeis de papá ainda conservamos aquela lista, xa amarela polo paso do tempo, pero nunca esquecida. Non pasou un solo aniversario daquela data sen que nos recordara o que podía ter acontecido, e por fortuna, nunca aconteceu.\nTeu primo Bernardo\nmdiosdiz 22 de febrero de 2011, 17:21\nGrazas Bernardo. Tes que mandarme unha copia da lista porque eu a perdín, non sei como nin cando, quizáis para esquecerme dela...


Galicia Arzúa queso fiesta\nO delegado territorial da Xunta de A Coruña, participou está mañá no actos de apertura da 44ª edición da Festa do Queixo de Arzúa que encheu de visitantes o Recinto Feiral deste concello.\nO representante do goberno autonómico destacou que “é a segunda das festas gastronómicas da provincia da Coruña máis veteranas. Tan só a festa da empanada de Carral, da que se celebrou a 45 edición o ano pasado, foi anterior a esta”.\nNesta liña, sinalou que “este evento no se entendería sen o empuxe, a unión e a constancia dos veciños e veciñas de Arzúa, que foron capaces de conservar, durante tantos anos, a tradición de honrar ao queixo por excelencia de Galicia”.\nO delegado territorial recalcou que “a Denominación de Orixe Protexida Arzúa Ulloa é a segunda D.O con máis produción de toda España con arredor de 3,5 millóns de quilos de produción, certificada en 2017, e cun valor económico de máis de 21 millóns de euros”.\nOvidio Rodeiro rematou a súa intervención dándolle os parabéns aos organizadores polo seu esforzo, aos patrocinadores, aos expositores e, sobre todo, a a todos os asistentes, que fan desta festa un referente para toda Galicia.


NA VARANDA. PROXECTO DE ARTE COA XENTE DOS BARRIOS E COLECTIVOS CIDADÁNS - CGAC\n23 novembro 2018 - 22 febreiro 2019\nNA VARANDA. PROXECTO DE ARTE COA XENTE DOS BARRIOS E COLECTIVOS CIDADÁNS\nNa varanda é un programa educativo e de creación cuxo obxectivo é o encontro, o diálogo e o achegamento entre o museo e a veciñanza de Santiago de Compostela.\nÉ unha proposta na que o público realizará a súa propia exposición de arte contemporánea empregando as obras dos fondos da Colección CGAC. As persoas participantes poderán coñecer de primeira man todo o proceso, fases e aspectos que agocha unha mostra artística.\nProcuramos que a cidadanía se converta nun axente máis dos procesos culturais da súa contorna creando contidos que formen parte da programación do CGAC.\nO proxecto está estruturado nunha serie de talleres nos que ensinaremos as claves da arte contemporánea e o traballo dos seus protagonistas.\nO CGAC actuará como unha plataforma onde lles dar sentido ás narrativas persoais ou de cada colectivo creando un espazo común entre a comunidade e o patrimonio. Trataremos de visibilizar novos discursos que permitan establecer conexións entre a institución, o público e o contexto.\n23 de novembro. Introdución ao proxecto\n21 de decembro. Aproximación ao CGAC e á súa colección\n25 de xaneiro. Experimentación no taller\n22 de febreiro. Claves para a elaboración dunha exposición\nmarzo–xuño. Acordaranse as datas cos colectivos participantes para o desenvolvemento da exposición.\nÉ graduada en Belas Artes pola Universidade de Vigo e está especializada en museoloxía e educación artística. Desde 2012 traballa en diversos ámbitos relacionados coa xestión cultural, forma parte do equipo DARDO ou do Museum van Hedendaagse Kunst de Anveres e traballa tamén en diversas galerías de arte como Annie Gentils Gallery (Anveres) ou Formato Cómodo (Madrid). Compaxina a súa faceta de investigadora coa realización de talleres e proxectos de educación artística en diversas institucións como o Centro Galego de Arte Contemporánea, a Rede Museística de Lugo ou a Universidade de Santiago de Compostela, e asociacións como Arela ou a Asociación de Altas Capacidades de Galicia e centros culturais como o Centro Xove da Almáciga. Actualmente forma parte de Plano Pementa, Sociedade Cooperativa Galega.\nÉ experta en xestión cultural pola USC, especialista en Belas Artes pola Universidade de Vigo e técnica superior en animación sociocultural. Traballou para os departamentos de educación do CGAC e Afundación. Colabora activamente con diferentes institucións culturais realizando proxectos educativos dirixidos a público infantil e familiar, e combinando o seu labor profesional coa de coordinadora de actividades extraescolares en diversos colexios de Educación Primaria. Actualmente forma parte de 7H, Cooperativa Cultural onde desenvolve o seu traballo como xestora cultural, educadora artística e responsable do departamento de educación.\nAsociacións socioculturais, veciñais e todo tipo de colectivos cidadáns ou persoas interesadas no proxecto.\nO período de inscrición está aberto ata o 30 de novembro. As persoas ou colectivos interesados poden enviar unha mensaxe electrónica a cgac.educacion@xunta.gal. Deben indicar o seu nome completo ou nome do colectivo, DNI, área de traballo ou interese, un enderezo de correo electrónico e un número de teléfono de contacto.\nDIRECCIÓN: Candela Rajal e Rebeca Mariño


O reto das administracións contemporáneas\nOurense: O reto das administracións contemporáneas\nAs xornadas que analizan os desafíos das institucións contemporáneas desenvólvese no Centro Cultural Marcos Valcárcel\n05/02/2019 13:32 h\nCoa participación do presidente do Parlamento de Galicia, inauguráronse as primeiras Xornadas sobre retos das administracións contemporáneas, que se celebran no Centro Cultural Marcos Valcárcel, en Ourense.\nAbundando nesta idea, o titular do Lexislativo galego engadiu que o principal desafío dos poderes públicos é «dar resposta ás demandas e ás necesidades da cidadanía».\nSantalices apuntou, nesta liña, que «para estar á altura do que a xente agarda dela», a Administración, con independencia do seu ámbito competencial, deberá ser transparente, deberá transmitir confianza, deberá ser accesible, facilitar a participación e amosarse próxima aos intereses das persoas; deberá responder con inmediatez e deberá xestionar os recursos públicos, recursos que son de todos, porque proceden dos impostos, con criterios de eficacia e de eficiencia».\nPara materializar estes obxectivos, engadou Santalices Vieira, as tecnoloxías da información e a comunicación «convertéronse en magníficos aliados”, especialmente en ámbitos como o da transparencia, a accesibilidade, a proximidade ou a participación».\n«Somos unha cámara eficaz pero, ademais, xestionamos con eficiencia os recursos económicos que a sociedade pon a nosa disposición», afirmou o Parlamento de Galicia, que puxo como exemplo o feito de que o custe medio dun deputado no Parlamento de Galicia é xusto a metade respecto ao Parlamento Vasco, que conta tamén con 75 deputados.\nSantalices comezou a súa intervención recoñecendo a non moi boa imaxe» do colectivo de funcionarios públicos entre o conxunto da sociedade, feito que, na súa opinión, constitúe tamén un reto a superar.\nOurense ciudad Miguel Santalices Parlamento de Galicia


#Sermos238: Servizos municipais en mans privadas - Só En Papel - Sermos Galiza - Diario de intereses galegos\nRedacción 15 marzo 2017 19:47 h.\nA meirande parte dos grandes Concellos galegos teñen cedidos os servizos de abastecemento de auga, recollida de lixo, limpeza viaria ou transporte colectivo, e hainos tamén que confían en mans privadas outros como o alumeado público ou a axuda no fogar. A externalización de servizos, a análise en ‘Concellos: máis de 300 millóns para as empresas privadas’.\n‘Coeducar para previr a violencia machista’. Aínda que o discurso dominante difunde a idea de que a igualdade está practicamente conseguida, as relacións entre homes e mulleres seguen a ser asimétricas e baseadas no abuso. No ámbito escolar, nin sequera os contidos do currículo educativo contribúen a visibilizar as mulleres. Neste contexto, a coeducación preséntase como o fío co que se tecerá a desaparición progresiva das desigualdades de xénero.\nA Xunta esmerouse en adulterar, rebaixar e recortar as obrigas e deberes que sobre a conservación da natureza estabelece a normativa estatal e da UE no anteproxecto da norma coa que a Xunta quere substituír a Lei de conservación da natureza de 2001. Facendo un remexido entre a lei do Patrimonio estatal e a norma de Castela e León, cun chisco da lei de Parques Nacionais, e unha redución da Directiva de Hábitats, cociña unha norma “Frankenstein” para deconstruír a protección da natureza. ‘Lei de Patrimonio Natural, o corta, apega e rebaixa da Xunta’.\nÉ unha excepción en Europa que un Tribunal Constitucional se dote de prerrogativas sancionadoras contra aqueles que desobedecen os seus mandatos. Así o di a Comisión de Venecia, órgao consultivo do Consello de Europa. ‘Un Estado excepcional en Europa’.\n“A Coruña non te que pagar nada por aquilo que sempre foi seu”\nEntrevistamos Manuel Monge. Na Coruña un potente movimento cívico acaba de pór na axenda a hipótese da realización dunha consulta popular sobre o futuro da fachada marítima da cidade. O obxectivo, evitar que se privaticen terreos públicos. 65 entidades agrúpanse na Comisión Aberta en Defensa do Común. Falamos cun dos seus integrantes, un clásico do activismo social na Galiza (e referente do combate pola recuperación da memoria).\n‘O feminismo aviva a loita a escala mundial’. As políticas reaccionarias teñen provocado novos retrocesos de cara á igualdade efectiva. Ao tempo, medio cento de países sumáronse ao chamado por unha folga de mulleres, que a CIG xa anunciou que impulsará en Galiza para o ano próximo.\nOs procesos electorais en Francia e Honduras tamén son debullados neste número do semanario.\nOs resgates bancarios na Unión Europea xeraron unha perda de 213.000 millóns de euros, unha inxente cifra para o negocio do oligopolio de auditorías e empresas de asesoría financeira. Importantes firmas que, embora o seu fracaso á hora de asesorar as entidades financeiras e non advertir sobre o perigo dos seus modelos de negocio, foron recompensadas con gran parte do pastel do resgate. ‘O suculento negocio de resgatar bancos na Unión Europea’. En Análise, o secretario nacional de CIg-Banca debulla o que aconteceu co sistema financeiro galego e por que é mester investigar o que pasou.\nNon falta neste número a sección Fóra de serie, con achegas, propostas e ideas. No selfie-entrevista falamos con Bea Gómez, traballadora social e feminista. A xornalista e investigadora Montse Fajardo achéganos a Elvira Lodeiro González e Consuelo Acuña Iglesias, dúas mulles que foron fusiladas polo fascismo en Pontevedra.\nDa man do Colectivo Xea visitamos un dos lugares máis emblemáticos do Ribeiro, ‘Pena Corneira’.\nFalamos con Xosé Leal (Bueu, 1981) á fronte da área de Cultura e Normalización Lingüística da Deputación de Pontevedra. Concelleiro de Novas Tecnoloxías en Bueu, é licenciado en Xornalismo e técnico superior en realización de audiovisuais e espectáculos. “A xente ten que sentirese partícipe da cultura e non excluída”.\nDe Batuko Tabanka a Ivandro Soares. ’40 anos d cultura caboverdiana na Mariña’. Chegaron en 1977 para quedar e, con elas e eles, a súa cultura que -non sen dificultades- fomos coñecendo aos poucos. E vai máis alá de Batuko Tabanka.\nAdemais, non faltan as achegas de colaboradores. Luz Darriba, Nachortas, Manuel Veiga, Tokio, Xoán Costa, Mario Regueira, Andrés Castro, Manuel Xestoso, Pepe Barrou ou Olga Brañas.\nMáis un número do semanario saído do prelo. Lembramos o por que do Dia da clase obreira galega, achegámonos á realidade do suicidio na Galiza, entrevistamos Quico Cadaval e Rocío de Frutos, percorremos o galego polas diferentes zonas xeográficas, falamos de como o feminismo aviva a loita a escala mundial... Todo isto, e máis, xa na nosa loxa.


Maica Larriba ponse ao día no traballo da Policía Nacional e a Garda Civil - Pontevedra Viva\nVisita de Maica Larriba á Comisaría Provincial da Policía Nacional\nVenres 13 de Xullo, 2018 ás 17:45 do Venres 13 de Xullo, 2018\nVisita de Maica Larriba á Comandancia da Garda Civil de Pontevedra\nA subdelegada do Goberno en Pontevedra, Maica Larriba, empezou este venres un percorrido polas distintas instalacións das forzas e corpos de seguridade do Estado na provincia para poñerse ao día da súa actividade e coñecer aos seus responsables, con quen traballará de xeito conxunto nesta nova etapa.\nLarriba, que se presentou oficialmente este xoves nun acto público na Subdelegación do Goberno en Pontevedra, empezou o percorrido polas instalacións da capital. Visitou á primeira hora da mañá a Comisaría da rúa Joaquín Costa da cidade e asistiu á reunión de control que o comisario provincial, Manuel Bouzas, mantén cada mañá co resto de mandos policiais.\nSegundo informou a Comisaría a través dun comunicado, a subdelegada enxalzou o labor policial e manifestou o seu afán en que o traballo policial sexa coñecido recoñecido por todos os cidadáns de Pontevedra. Considera que debe ter a suficiente repercusión e visibilidade na sociedade.\nA subdelegada coñeceu o traballo das diferentes brigadas, destacando o seu interese en temas relacionados coa loita contra a violencia de xénero e os delitos tecnolóxicos, sobre todo, os relacionados cos menores de idade, xa que a educación é a mellor prevención.\nTras ese encontro, desprazouse ata a Comandancia da Garda Civil, onde se presentou aos mandos das distintas unidades deste Corpo na provincial e participou nunha rolda de prensa xunto ao coronel xefe provincial, Jorge González. A continuación, participou nunha reunión de traballo na que os responsables policiais puxérona ao día do seu traballo.


A ANPA do CEIPP de Palmeira leva as súas protestas á praza do Concello - Canal Rías Baixas\nA ANPA do CEIPP de Palmeira leva as súas protestas á praza do Concello\nRIBEIRA> Quixeron mostrar así a súa disconformidade coa consellería de Educación que xa lle trasladou a súa negativa a manter alomenos unha das dúas aulas de infantil que se prevén suprimir no colexio para o vindeiro curso.\nAproveitando a festividade do Carme, festivo local en Ribeira, preto de medio cento de pais, familiares e mesmo alumnos do colexio de Palmeira secundaron a convocatoria realizada dende a ANPA e concentráronse esta mañá na praza do Concello para protestar contra a decición de Educación de pechar dúas das cinco aulas de infantil coas que conta este centro educativo de cara o vindeiro curso.\nA resposta que lle deu a xefatura de Educación á ANPA na última reunión con eles é que non van a cambiar de opinión ó respecto, xa que consideran que poden enchelas ata 25 ou 27 alumnos segundo a normativa.\nPero a ANPA non está de acordo con esta decisión, e solicitan que baixen esas ratios ata un máximo de 18 nenos por aula, para garantir así unha mellor calidade no ensino, máxime cando existen rapaces no colexio con necesidades especiais.\nDende a ANPA sinalan que teñen intención de seguir coas protestas ata que non haxa unha postura definitiva.\nArtigo anteriorA conselleria de Política Social visita o campo de voluntariado ambiental de Amicos\nSeguinte artigoA caída dunha fiestra dun baño da praia do Preguntoiro provócalle un corte de 22 centímetros a unha nena\nCompetidores de toda Galicia participarán na X Velada de Boxeo de...\nRemolcado ó Náutico de Ribeira un veleiro francés que sufriu un...


Mascarillas nos recreos\nLun, 21/03/2022 - 19:40 — Ana Ayala\nA partir de hoxe, 21 de marzo, non é obrigatorio o uso da máscara no patio durante os recreos. Recoméndase que o alumnado baixe cunha bolsiña, caixiña ou un cordón, xa que na entrada ao edificio, e no resto das instalacións a cuberto, continúa a ser obrigatorio o seu uso desde o 6 anos.\nLembramos tamén que as demais medidas de seguridade e protocolos COVID non cambian e seguen vixentes.\nHorario Atención ao público do EQUIPO DIRECTIVO\nXov, 02/09/2021 - 18:27 — Ana Ayala\nDom, 09/01/2022 - 12:53 — Ana Ayala\nIMPORTANTE: Información inicio de curso ( correxido)\nMér, 08/09/2021 - 11:42 — Ana Ayala\nDende aquí, ante as dúbidas que poidan xurdir, fixemos correcións nas explicacións en canto a algún procedemento de entrada. E lembrade: a hora límite para comunicar se os vosos fill@s quedan ou non ao comedor é ás 9:30 ( non as 9:00)\nVen, 21/05/2021 - 19:49 — xuliopb\nPUBLICADAS AS LISTAS PROVISIONAIS DE ADMITIDOS PARA O CURSO 2021-22\nXov, 15/04/2021 - 17:35 — Eva M.\nNo taboleiro de información situado na entrada do centro están publicada as listas de admitidos para o curso 2021-22.\nTodas as solicitudes presentadas en prazo foron admitidas. Non foi preciso baremar porque as solicitude foron inferiores ás prazas vacantes ofertadas.\nPodedes consultalas vindo ao colexio, preguntando por teléfono ou mirando pola Sede Electrónica da Xunta de Galicia.\nAs listas definitivas sairán en maio, e a matrícula (obrigatoria) farase no mes de xuño.\nVen, 09/04/2021 - 18:01 — Eva M.\nDesde o luns 12 de abril ata o xoves 29 ábrese o prazo para cubrir unha nova enquisa sobre a convivencia nos centros escolares de Galicia.\nEstá dirixida a familias, profesorado e alumnado de 5º e 6º de E.Primaria.\nCada alumno/a do colexio levará para casa unha carta explicando o proceso e a clave que poderedes usar como familia par cubrir esa enquisa, que ten caracter anónimo.\nA clave é única para cada familia. So pode usarse unha vez e non podemos xerar ningunha outra clave nova, polo que vos pedimos que a usedes correctamente porque non podemos darvos outra. No caso de que os pais estedes separados e querades contestar cada un á enquisa pedídenos unha clave a maiores, xa que hai un 10% a maiores para esos casos.\nNo enlace que vai a continuación podedes ver os enlaces para cubrila. Aínda que é anónima agradeceríamos moito a vosa colaboración, grazas ás vosas aportacións poderemos mellorar e cambiar as cousas que non funcionan ben.\nFOLGA XERAL CONVOCADA PARA O MÉRCORES 10 DE MARZO NA COMARCA DE FERROLTERRA\nMar, 09/03/2021 - 16:54 — Eva M.\nPara mañá mércores, 10 de marzo, hai convocada por parte de varios sindicatos unha folga xeral en defensa das comarcas de Ferrolterra, Eume e Ortegal.\nAnte as numerosas consultas recibidas aclarar que o centro permanecerá aberto e con servizo de comedor incluido. Están garantidos os servizos mínimos ( un profesor/a por cada grupo de alumnos, para cumplir co protocolo covid que impide a xuntanza de grupos diferentes). Dependendo do profesorado que asista haberá máis ou menos clases. Por exemplo, si o profesor de E. Física non ven porque secundou a folga o alumnado que ese día tiña E. Física non a terá.\nAviso moi importante: Para todos aqueles usuarios do servizo de comedor, si non van a vir a clase que avisen antes das 9:30 para non encargar o seu menú no catering. Os menús se piden hoxe martes pola tarde e si non van a vir ao comedor logo hai que tiralos e temos que pagalos igualmente.\nCOMEZA O PROCESO DE ADMISIÓN PARA O CURSO 2021-2022\nLun, 22/02/2021 - 12:03 — Eva M.\nO prazo de presentación de solicitudes comeza o 1 de marzo e remata o luns 22 de marzo.\nAs solicitudes poden presentarse na xanela de administración do centro de xeito presencial (horario de 9:30 a 13:45) ou por vía telemática na aplicación admisionalumnado da páxina da Consellería de Educación, non poden presentarse por correo electrónico.\nOs impresos da solicitude podedes recollelos na xanela de administración do centro, podedes descargalos desta páxina web ou directamente na aplicación informática de admisionalumnado.\nNo documento que aparece máis abaixo podedes ver a relación de postos vacantes que temos de cara ao curso que ven así como a orde de admisión de alumnado modificada en decembro de 2020.\nAo comezar unha etapa ( 4º de Ed. Infantil ou 1º de Ed. Primaria) hai que reservar un número de postos escolares para o alumnado con NEE. De non ocuparse esas plazas con ese alumnado pasarían ao cómputo xeral, que en ningún caso pode ser superior a 50 plazas por curso (25 plazas por aula).\nVacantes para o curso 21-22.(modificadas a 15 de marzo de 2021)\nOrde de admisión de alumnado modificada en decembro de 2020.\nZONA DE INFLUENCIA DO CEIP A GÁNDARA.\nIMPRESO DE SOLICITUDE EN GALEGO.\nIMPRESO DE SOLICITUDE EN CASTELÁN.


O Festival de Teatro Afeccionado Agustín Magán arranca o venres con oito representacións | Erregueté\nFoto de Xoán Crespo\nA Federación Galega de Teatro Afeccionado FEGATEA organiza os días 17, 18, 19, 24 e 25 de setembro e os días 1, 2 e 3 de outubro o XX Festival de Teatro Afeccionado Agustín Magán en Santiago. As representacións terán lugar no Teatro Principal, na Sala Magán do Centro Cultural de Sta. Marta e no Salón Teatro da capital compostelá.\nO 3 de outubro no Salón Teatro, celebrarase unha homenaxe ao actor e director do teatro amador que dá nome ao Festival de Teatro Afeccionado, Agustín Magán. No acto asistirá a familia do autor e membros de Ditea, grupo que formou e dirixiu.\nA comunidade do teatro afeccionado en Galicia é unha das maiores do territorio español e a Federación Galega de Teatro Afeccionado, formada hoxe en día por 50 grupos das catro provincias, constituídos por máis de 600 persoas, conforma na actualidade a entidade máis representativa do teatro amador galego.\nNeste artigo falamos de: FEGATEA, Festival Agustín Magán


A Pastoriza terá unha proba do Campionato Galego de Andadura - TERRACHAXA\nA proba do circuíto ecuestre celebrarase o 4 de xuño.\nO presidente da Deputación de Lugo, José Tomé Roca, asinou xunto ao alcalde da Pastoriza, Primitivo Iglesias, un convenio de colaboración para a celebración dunha das seis probas do Campeonato Galego de Andadura que se levará a cabo no concello chairego. A institución provincial achegará preto de 2.600 euros para a posta en marcha desta proba deportiva que puntuará para o campionato galego.\nA Pastoriza acollerá aos participantes neste concurso autonómico e amantes da hípica o 4 de xuño. A andadura é unha modalidade de hípica tradicional na que o cabalo se despraza movendo o pé e a man dun lado e outro á vez xerando un movemento moi estable.\nTomé Roca enmarcou esta colaboración no compromiso da institución provincial polo sector primario e por actividades que dinamicen o rural como obxectivo prioritario, xa que ten un importante impacto social en toda a provincia.\nAdemais desta colaboración, o Concello da Pastoriza conta cunha achega da Deputación de Lugo de 327.219,01€ a través do Plan Único deste ano 2022 para desenvolver distintas actuacións para manter e aumentar os servizos e infraestruturas e crear emprego, entre outras.


Ribadeo seguirá coa recuperación ambiental e mantemento no paseo das Aceas - AMARIÑAXA\nO Concello de Ribadeo solicitou unha axuda á Rede Natura para seguir co proxecto de recuperación ambiental e mantemento iniciado hai anos no entorno da ría, no paseo das Aceas. O investimento ascenderá a máis de 18.000 euros e a zona de actuación ten unha superficie de 10 hectáreas, segundo deu a coñecer o concelleiro de Medio Ambiente, Jorge Díaz.\nO edil ribadense explicou que “hai uns días solicitamos unha axuda á Rede Natura para un proxecto de recuperación ambiental no entorno da ría de Ribadeo. Isto forma parte do proxecto Life que empezamos hai moitos anos para a recuperación medioambiental, co cal todo ese eucaliptal que rodeaba o entorno de A Vilavella e das Aceas converteuse nun paseo fermoso e que utiliza moitas persoas, incluso xente de fóra tamén”.\nDíaz Freije sinalou que “adherímonos a unha subvención para dúas anualidades, 2022 e 2023, que comprende varias actuacións: retirada e control de especies exóticas invasoras, a adecuación e mantemento da senda peonil, a eliminación do lixo e de verteduras que poida haber e vanse instalar dous novos paneis informativos. Contará cun orzamento de 18.150 euros e a superficie de actuación é de 10 hectáreas”.


Xoán Carlos González, insta á alcaldesa á “volta á senda da negociación” co complemento de produtividade. - Novas - Bloque Nacionalista Galego de Redondela - BNG - Bloque Nacionalista Galego\nBNG de Redondela 04 nov. 2021 - 19:15\nbng redondela goberno-municipal Deslealdade Negociación\nMoi crítico coa postura do equipo de goberno sobre como manexou a proposta de complemento salarial de produtividade, entende que se debe retomar de inmediato. Durante a súa intervención no Pleno, o voceiro municipal, falou de “deslealdade” por parte do equipo de Digna Rivas. “Deslealdade co BNG, con quen evitou negociar para conseguir os apoios necesarios, levando a proposta a Pleno, sen saber o que ía suceder”. Toda unha declaración de intencións.\nPero tamén incidiu en que tratábase “dunha deslealdade cos lexítimos representantes dos traballadores e traballadoras”. Ao non acadar acordo nas mesas de negociación, o PSOE inventou unha “mesa de traballo”, onde negociou propostas cun único interese partidista.\n“O goberno do Partido Socialista, atópase en minoría. Necesita ata catro apoios máis, para poder sacar adiante as súas propostas”, recorda. “Se calquera goberno, xa debe facer un esforzo por acadar apoios, o que dirixe Redondela, vese moito máis obrigado”, considera. “Lonxe disto, o que se fixo neste tema, foi claramente bloquear calquera posibilidade de negociación”.\nSinala o edil nacionalista, que Digna Rivas, foi “desleal” cos sindicatos do Concello, ao negarlles a interlocución para acordar un complemento que repercuta igualmente noutros corpos de traballadores e traballadoras, non só na policía local”. “Recoñecendo a necesidade dunha equiparación salarial do corpo da policía, non é menos certo que outros traballadores e traballadoras tamén deberían percibir este complemento”.\nTal como afirmou durante o Pleno, “o BNG está en disposición de negociar un acordo global, que afecte a toda unha anualidade, beneficiando a todos os traballadores e traballadoras municipais”. Por iso aínda máis exixen a Digna Rivas, que emprace a sindicatos e partidos, a negociar con rigor e seriedade esta proposta. “Aí vai estar o Bloque Nacionalista Galego, para debater e facer achegas”, remata.


Axenda: sábado 7 de xullo 2018\nO XII Día da Bici conmemorarase no mes de xullo, nomeadamente o sábado 7. Os festexos decorrerán a partir das 11:00 horas nas inmediacións do centro deportivo A Telleira, en Bertamiráns.\nRetransmisión da ópera Lucia di Lammermoor\nO auditorio da Casa da Cultura de Bertamiráns acolle este sábado, 7 de xullo, a retransmisión da ópera Lucia di Lammermoor, a partir das 21.30 horas. O Concello de Ames súmase a esta iniciativa, no marco da Semana da Ópera, que permitirá ver esta produción, procedente da English National Opera, en museos, teatros, centros culturais, prazas, parques, auditorios e concellos de toda España e tamén en Facebook Live, Palco Digital e Opera Vision. A entrada ao auditorio da Casa da Cultura de Bertamiráns será de balde ata completar aforo.\nFesta do programa Amessan\nEste sábado, 7 de xullo, remata o curso 2017-2018 do programa de envellecemento activo “Amessan”. Haberá unha gran festa, a partir das 18.00 horas, no Pazo da Peregrina, con música e moita animación a cargo de Eme Music; unha exposición de manualidades dos grupos de Cruxeiras, Trasmonte e Agrón; e actuacións dos grupos de pandereteiras de Lens, Ameixenda, Bugallido e Trasmonte. Durante este curso, como novidade, impartiuse a actividade de música tradicional na parroquia de Lens e realizouse un programa de cinco charlas dirixidas a persoas maiores de 60 anos. A esta festa están convidados os/as participantes deste programa, así como toda a veciñanza de Ames.


25 julio 2021 20:46 h.\nribeira Sacra Ribas do Sil Miguel Ángel Soutela\nMiguel Ángel Sotuela. ARCHIVO\nO alcalde de Ribas de Sil accedeu á alcaldía hai 24 anos cunha moción de censura. Non contaba parar tanto, pero xa afeito á dinámica municipal agora non quere marchar. Di que aínda ten proxectos para Ribas de Sil e que lle gustaría acabar a súa vida laboral no Concello se os veciños llo permiten\nTraballa coa tranquilidade que dá xestionar un Concello sen débeda. Iso permítelle facer plans de futuro, pero hai dous asuntos pendentes que non perde de vista: a residencia de maiores e o cámping.\nCon que se vai manter ocupado este verán?\nComo estamos a metade de ano, unha parte do plan de investimentos xa está en marcha e o resto a punto de adxudicar. Este ano apostamos polo medio ambiente, os investimentos grandes van nese sentido. Compramos un camión novo para a recollida do lixo e outro que funcionará coma un pequeno punto limpo. É un vehículo que transporta un contedor para residuos especiais, como por exemplo as pilas. O recipiente ten varios departamentos, para recoller diferentes materiais. Irémolo levando por todas as parroquias, botará uns días en cada sitio e así facilitamos a recollida selectiva destes residuos que poden resultar moi perigosos para o medio ambiente. O camión é pequeño e leva un gancho para mover o contedor. Está previsto que o recibamos en dous meses. Nesta liña de actuación, tamén temos previsto renovar as luminarias de todo o concello, para contribuír ao aforro enerxético, e mellorar a traída de auga, que tamén suporá un aforro no consumo. Está previsto poñer contadores electrónicos e un sistema de detección de fugas, porque as instalacións son antigas e hai que evitar a perda de auga.\nSerá posible recuperar este verán algunha das actividades suspendidas pola pandemia?\nEstamos sendo moi prudentes e traballando en silencio no que nos din que temos que facer. Non houbo festa da cereixa, que é o noso referente, e tampouco vai haber festas no verán. Si que temos actividades para nenos, pero con medidas de seguridade. Participan uns 40, en grupos de dez como máximo, e tivemos que dispoñer de máis monitores e modificar o programa de actividades para adaptalo ás circunstancias.\nO cámping abrirá este verán?\nAínda estamos traballando nel. A zona dos bungalós está acabada, pero agora estamos ampliando para acondicionar un espazo para acampada e para estacionamento de autocaravanas. A ver se conseguimos telo listo este ano para poder abrir na próxima primavera.\nNo mesmo lugar está o centro de interpretación da minaría romana. Hai previsión de abrilo?\nA idea é abrir todo xunto. Está en fase de licitación a musealización, un tema técnico. Hai que buscar o xeito de expoñer os contidos para que a xente que visite o centro de interpretación se faga unha idea do que era unha mina romana. Temos restos de minaría, pero o centro terá sobre todo contidos dixitais.\nE cando empezará a funcionar a residencia de maiores?\nIso haillo que preguntar á Deputación. Dixeron que para o 2022 e quero pensar que así será. Está rematada, só falta equipala e poñela a funcionar. Entendo que todas ao mesmo tempo non pode ser, que había que dar prioridade a outras. Somos pacientes, pero leva dous anos rematada e eu quero que a abran canto antes. Espero que por ser a última os fallos detectadosnoutras xa nos cheguen resoltos.\nAccedeu á alcaldía por unha moción de censura hai 24 anos. Se soubese que se ía enlear tanto tempo igual non a presentaba.\nDaquela era necesario. Había un abandono importante no Concello. De feito, non foi un quítate ti para poñerme eu, porque ademais do apoio do PSOE tiven o respaldo de dous piares do PP.\nPero contaba con estar no cargo 24 anos?\nNon, sinceramente. Eu contaba con saír daquel atranco e volver ao meu traballo.\nSigo tendo ganas de traballar por Ribas de Sil, o corpo pídeme desenvolver este concello. Non me podo xubilar aínda e gustaríame acabar a miña vida laboral no Concello. Traballei 16 anos na louseira e despois como liberado sindical, pero se tivese que deixar o Concello buscaría a vida noutro sitio. Non me vexo agora volvendo ao pico e á pa e tampouco comparto a deriva do mundo sindical.\nSe tivese que marchar, que lle gustaría deixar feito?\nGustaríame poñer en marcha a residencia e o cámping. Son obxectivos marcados. Pero sei que quen me substitúa vai traballar tamén nese sentido, sexa do partido que sexa, porque os acordos nestes temas foron sempre unánimes.\nMineiro e sindicalista\nAntes de ser alcalde, Miguel Ángel Sotuela Vega traballou 16 anos nunha canteira de lousa e despois foi sindicalista da UXT . Esta experiencia no ámbito sindical serviulle para xestionar as áreas de recursos humanos tanto na Deputación coma no Concello. En Ribas de Sil acaba de aprobarse a Relación de Postos de Traballo (RPT ) e o alcalde presume de telo feito «sen reclamacións». Este trámite permitirá regularizar nos próximos anos todos os traballadores municipais.\nO Concello de Ribas de Sil mantén a súa débeda controlada desde hai anos. Isto permítelle solicitar créditos cando precisa facer investimentos e pagalos cos remanentes cando se pecha cada exercicio. O truco para manter saneadas as arcas municipais non é ningún segredo: "Se ingresas 10 tes que gastar 10, ou mellor 9,9", explica Miguel Ángel Sotuela.


Da Silva: 'Se Ence rebenta o pregón faltará ao respecto á pregoeira e a toda a sociedade de Pontevedra' - Pontevedra Viva\nXoves 29 de Xullo, 2021 ás 13:46 do Xoves 29 de Xullo, 2021\nCarme da Silva, concelleira de Festas, lanzou un chamamento este xoves á dirección de Ence para evitar que se desenvolvan actos que boicoteen o pregón festivo previsto para o sábado 7 de agosto.\nA concelleira, durante a presentación da programación das Festas da Peregrina, afirmou que a pregoeira Violeta Mosquera, integrante de la formación musical Bala, representa o que fai a mocidade coa súa creatividade e é un exemplo do que a xente nova leva aguantando durante a pandemia.\nE por este motivo reclamou a Comisións Obreiras, que anunciou a convocatoria dunha protesta para ese sábado de inicio da Semana Grande das Festas porque, segundo indicou Ana Cedeira, presidenta do comité de empresa de oficinas centrais, "nós non estamos para festas".\nDa Silva pediu respecto á pregoeira e fixo un chamamento para que Ence dea as ordes precisas para que non se boicoteen as festas da cidade. "Se Ence actúa para rebentar o pregón faltará ao respecto á pregoeira e a toda a sociedade de Pontevedra, e nada ten que ver o pregón das festas coa existencia de Ence en Lourizán", apuntou a representante municipal.\n"Sabemos, por situacións previas, que se a empresa dá as ordes o pregón non se rebenta e facemos un chamamento público para que sexa así", indicou a concelleira pedindo á dirección da empresa que ordene que se evite esa acción nesa xornada festiva.\nSe se produce esta acción repetiríase un escenario similar ao de 2018 cando outro conflito laboral, neste caso da Policía Local de Pontevedra, desembocou na protesta dunha trintena de axentes que tensionaba o inicio das festas da Peregrina cando fixeron soar bucinas e dedicaron berros ao alcalde Fernández Lores e á concelleira Carme da Silva antes e despois do pregón da xornalista María Varela na Praza da Pedreira.\nPetición da concelleira de Festas a Ence para que evite o boicot do pregón das Festas


Dous detidos en Pontecesures por intentar raptar unha nena de dez anos | Canal Rías Baixas\nDous detidos en Pontecesures por intentar raptar unha nena de dez anos\nPONTECESURES> Dous detidos en Pontecesures tras intentar raptar a unha rapaza menor de idade. O suceso produciuse onte pola tarde, nunha céntrica rúa da localidade cesureña. Segundo declarou a nena de dez anos, os dous homes retivérona contra a súa vontade e ameazaron con levala. Ambos foron detidos pola Garda Civil por abuso sexual e detención ilegal en grao de tentativa.\nO suceso produciuse na céntrica rúa Sagasta de Pontecesures ás 7 da tarde. A nena de 10 anos, veciña de Valga, agardaba mentres seus pais tomaban algo nunha terraza próxima. Segundo a súa declaración, dous varóns abordárona, retivérona contra a súa vontade, supostamente chegaron a practicarlle tocamentos e incluso ameazaron con levala. Foi entón cando a pequena comezou a berrar pedindo axuda, o que alertou aos veciños da zona.\nNese momento, os dous homes, que foron identificados como un veciño de Pontecesures e outro de Padrón, de 44 e 54 anos, déronse a fuga. Un deles foi detido minutos despois pola Garda Civil, despois de que se intentara refuxiar no baño dun bar da zona. O segundo implicado fuxira en bicicleta, aínda que finalmente tamén foi detido polos axentes.\nOs feitos provocaron un gran alboroto na vila.\nDende o concello recoñecen a preocupación que xeran estes sucesos, aínda que denunciaron a falta de medios para tomar medidas excepcionais.\nOs dous homes permanecen no cuartel da Garda Civil de Valga, detidos por suposto abuso sexual e detención ilegal en grao de tentativa. Agárdase que mañá pasen a disposición xudicial, para prestar declaración nos xulgados de Caldas de Reis.\nArtigo anteriorUn veciño de Barro mata a tiros a súa muller e despois afórcase\nSeguinte artigoDous detidos en Pontecesures por intentar raptar unha nena de dez anos\nOs veciños poderán conectarse mañá á depuradora de Lois\nCambados reclama máis conexións de autobús e un incremento das frecuencias\nComeza a retirada do escombro na nave calcinada en Caldas\nO BNG quere promover a riqueza do mar a través da...


O PARAÑO CELEBROU O SAN RAMÓN – Asociación Informática Amigus\nO Paraño, lugar da parroquia de Santa María das Pontes, celebrou esta fin de semana as súas festas patronais na honra a San Ramón. Comezaron os festexos o venres 26 cunha verbena a cargo do Trío Lembranza. O sábado houbo celebración da misa, seguida de procesión e sesión vermú a cargo do Trío Chylava, que tamén amenizou a verbena xunto ó Grupo Boreal.\nRemataron as festas neste barrio na xornada do domingo 28 cunha misa á unha do mediodía, seguida de procesión. Continuaron cunha sesión de fogos de artificio e as pezas da misa a cargo do Grupo Boreal.\nSituado ó leste e a tres quilómetros da vila das Pontes, o barrio do Paraño está entre os regos do Painceiro e do Cocido que desembocan no río Chamoselo. Na súa zona de influencia atópanse os lugares da Forxa, O Carballal, O Catarou, A Vacariza, O Campo da Cova e A Da. Estas aldeas suman en total medio cento de habitantes.\nA romaría de San Ramón do Paraño ven de moi antigo, algúns datan a súa antigüidade en catro séculos e antano tiña un gran arraigo na comarca das Pontes e arredores, a onde acudían devotos para cumprir coas súas promesas, en especial as nais que recentemente parirán.\nA CAPELA DE SAN RAMÓN DO PARAÑO\nA primitiva capela estaba situada preto do rego do Painceiro. Segundo a transmisión oral, o propietario da antiga capela, un tal José López, o Tío Pepe da Forxa, antepasado dos da Panadería do Coxo, cando se fixo a estrada de Lugo a Ferrol (mediados do século XIX), dicía que á noitiña vía o santo na capela o é día seguinte nun lugar máis arriba ó lado da estrada, polo que decidiu facer unha nova capela no sitio actual. O Tío Pepe da Forxa incluso tivo un preito coa Igrexa a causa dun cáliz que levou da capela o párroco das Pontes. O proceso chegou incluso á Audiencia da Coruña e o xuíz resolveu a prol do propietario e patrón da capela .\nSan Ramón Nonato foi un relixioso mercedario catalán que naceu en Portell, na comarca de La Segarra en Catalunya en 1204. Chamóuselle Nonato porque naceu mediante cesárea morrendo a súa nai no parto, por iso é o santo dos partos, parteiras, nenos e embarazadas.\nFoi presbítero en 1222 e logo superior en varias comunidades da Orde da Mercé. Viaxou por África pagando o rescate de varios prisioneiros cristiáns. O para Gregorio IX nomeouno cardeal, pero de camiño a Roma falece en Cardona en 1240. Moitas milagres fóronlle atribuídas antes e despois da súa morte.\nFoi canonizado polo papa Alexandre VII en 1657, celebrándose a súa festividade o 31 de agosto. É o patrón de varias cidades catalás e de América Latina.\nO Paraño, 29 de agosto de 2011 (AF)


Miraxes dende Xalundes: xuño 2009\nmartes, 9 de xuño de 2009\nObxetivo Iresponsable de "Galicia Bilingue"\n“Galicia Bilingüe, nado no ano 2007 é unha asociación sen ánimo de lucro cuxo fin primordial é defender o dereito dos pais ou, no seu caso, dos alumnos a elixir a lingua vehicular na que estes han de ser educados e, en xeral, o dereito dos cidadáns a elixir en cal das dúas linguas oficiais a Administración ha de comunicarse con eles”\nIsto que acabo de engadir é o obxetivo básico que aparece na web de dita organización e sen embargo faise chamar “Galicia Bilingüe”. O nome da asociación, para aqueles que non a coñezan, soa ben e ata parece cordial e equilibrado con carácter democrático. Logo demóstrase, se nos adentramos nos seus principios, que ese nome non é máis ca un simple “márketing” para dar a entender a sociedade que defende de igual modo calquera das linguas que son oficiais en Galiza.\nO que realmente pretenden é implantar un modelo no que o idioma ensinado nas aulas sexa aquel que a sociedade, debido os prexuízos do momento por parte da clase de poder dominante, o considera mellor cara o futuro. Non repara ou non lles interesa equilibrar a coexistencia das linguas que se empregan no país actualmente pero si reparan en defender con ímpeto, ata o último momento en que a lingua maioritaria (neste caso o castelán en todo o territorio estatal) non perda falantes nin chegue a sufrir o que aconteceu no seu momento coas linguas coexistentes no territorio estatal español.\nIso o consideran unha inxustiza e eu tamén estou de acordo pero sen embargo que a xente non poida dominar máis linguas que a materna non o teñen en conta. Coma se un neno só fose capaz de aprender unha única lingua e ata lle din a xente que se non aprenden a materna igual non van ben educados.Aí está a ignorancia desta asociación que trata de defender os dereitos e as liberdades das persoas.\nQue mellor liberdade dunha persoa que poder defenderse non só na lingua materna senón tamén nas linguas que o rodean no seu entorno máis próximo. Sexan esas linguas minoritarias ou as máis faladas, o que non se pode facer é restrinxir e limitar o coñecemento de distintas culturas que conviven nun territorio xa que non se está sendo responsable e obxetivo na educación que reciben os nenos e nenas deste país. Entorpecer a dinamización de calquera idioma nun país, teña os falantes que teña, estase fomentando unha política de marxinalización para o futuro da sociedade galega.\nO de darlle máis espazo xurídico a un idioma (neste caso o galego) non ten por qué solaparse coa coexistencia do outro idioma (castelán) sendo o castelán o que posúe máis espazo ata o de agora.\nOs dous idiomas deberían ser vehiculares no ensino por ter presenza social e ata engadiría que outros idiomas foráneos ao territorio español poderían ser os idiomas vehiculares nas asignaturas que dan a coñecer esas linguas para que o cativo ou cativa empece a asociar a diversidade lingüística que existe no mundo e non só vexa en exclusiva un idioma coma se ese fose o universal.\nQuero deixar claro que se esta organización defendede as liberdades dunha persoa por riba de calquer coñecemento idiomático, o da lingua materna é unha escusa que si pode ter esa apetencia ou capricho por parte de algún pai ou nai pero que non deixa de ser unha irresponsabilidade e un paso atrás na educación libre do neno ou nena no seu futuro.\nIso é o importante dunha educación libre e universal e non sectaria e marcada con prexuízos idiomáticos que o neno non entende e nin é cosciente mentres é inocente. Só lle carreará choques sociais con outras persoas no futuro ou unha mentalidade pouco realista e nada obxetiva do contexto social no que vive debido a mala ou escasa educación idiomática que viviu no momento. Compre que o cativo ou cativa a parte de ser consciente co seu entorno manteña unha empatía idiomática e valore a riqueza cultural e diversa que hai no noso país.\nPublicado por mavilo ás 12:32 2 comentarios:


Tags arqueoloxia - Sermos Galiza - Diario de intereses galegos\nEscavación dos Conventos\nTrátase dunha fortaleza tardoantiga\nInvestigación arqueolóxica no Faro de Budiño do Porriño\nAo esclarecemento da historia do territorio que actualmente ocupa Galiza aínda lle faltan pezas. Unha delas é o tempo en que, deica novas descubertas, se construíron unha ampla serie de asentamentos fortificados: entre a fin da época romana e a Idade Media. O Faro de Budiño, no Porriño, por exemplo. Que agora someterá a unha intervención arqueolóxica o grupo Síncrisis da facultade de historia da Universidade de Santiago.\nOs profesionais galegos do sector pulan pola creación e regulación dun grao en Arqueoloxía en Galiza\n157 arqueólogos firman un manifesto, asinado por traballadores do sector privado e público. Reclaman a regulación por parte da administración dunha titulación universitaria específica para exercer a profesión e evitar o intrusismo laboral.“Desde un punto de vista económico é asumíbel que se acade un grao de Arqueoloxía no país, ao igual que sucede en Cataluña, Madrid ou Granada”, dinos Israel Picón, presidente da Asociación Empresarial Galega de Arqueoloxía (AEGA).\nDAVIDE PÉREZ, ARQUEÓLOGO\n"A Vía Nova foi concibida para ser eterna, como todo o que facía Roma nese momento"\nO próximo 29 de abril celébrase en Bande (Ourense) a xornada "A Vía Nova, un camiño de Europa", que organiza a eurodeputada galega Lidia Senra, para dar a coñecer a situación a lamentable situación a Vía Nova, a autoestrada romana mellor conservada da Península que está sumida no esquecemento por parte da Xunta. Falamos co arqueólogo Davide Pérez da Asociación Arnau, comprometida coa recuperación deste itinerario.\nArqueólogos daneses atopan a sepultura de Ulv o Galego\nUn arqueólogo danés afirma ter achado a tumba de Ulf Galiciefarer, o líder guerreiro viquingo que saqueou Galiza no século XI.\nRecuperar o Castro de Medeiros e abrir as portas á unha nova visión da cultura do viño de Monterrei\nA colaboración e traballo conxunto da Xunta de montes de Medeiros, Concello de Monterrei e adegas Martín Códax fai posíbel un ambicioso proxecto no que combinan cultura, arqueoloxía, viticultura ou paisaxe.\nRAFAEL RODRÍGUEZ, ARQUEÓLOGO\n“Aínda nos quedan moitas cousas por aclarar do mundo galaico-romano”\nRafael Rodríguez foi un dos arqueólogos que a pasada sexta feira atopou o corpo dunha muller da Idade do Ferro no xacemento da Lanzada. Logo, na terza apareceu un corpo máis, desta volta dun meniño de seis meses, ambos os dous da época galaico-romana, con toda probabilidade.\nCornelia e un meniño, dous galaico-romanos da Lanzada a estudar\nA pasada sexta feira apareceu o corpo ben conservado dunha máis que probable galaico-romana e esta mañá apareceu a uns metros o esquelete dun bebé, ambos os dous feitos pouco frecuentes en Galiza.


CAD Manuel Peleteiro - FGB: últimas datas para a preinscrición\n02 Xullo 2018 |\nDerradeira semana de prazo para tramitar a preinscrición no CAD Manuel Peleteiro - FGB. O “Ciclo Inicial de Grao Medio de Baloncesto” que Federación Galega de Baloncesto e Colexio Manuel Peleteiro teñen xa en marcha para a vindeira temporada cumpre este venres, 6 de xullo; a súa data tope para que os adestradores e adestradoras interesadas en formar parte do mesmo poidan solicitalo debidamente.\nCun total de 430 horas lectivas, divididas en carácter presencial e online, o CAD Manuel Peleterio FGB oferta un total de 60 prazas ás que poden optar todas aquelas persoas coa titulación ESO aprobada.\nA estrutura temporal e didáctica deste CAD, así como todos os requisitos e detalles indispensables á hora de acometer a preinscrición; poden consultarse xa nos diferentes documentos oficiais que achegamos.


Quen somos - HANGZHOU LINAN HUASHENG DAILY NECESSITIES CO., LTD\nA nosa fábrica foi aprobada por SGS, BV, TUV e ISO9001. Temos un equipo profesional de análise de produtos, departamento de control de calidade e equipo de vendas.\nTemos un taller de limpeza estándar internacional de dez mil graos. Todos os produtos están fabricados nun taller de limpeza rigoroso.\nTemos 15 conxuntos de equipos de compresión para toallas comprimidas e máscara facial comprimida.\nTemos 5 liñas de produción de fabricación de toallas de rolos para satisfacer as necesidades dos nosos clientes e estamos a desenvolver novos equipos.\nTemos 3 liñas de produción de fabricación de panos secos en bolsas.\nO noso xefe, que é o noso pai, é o profesional de todas as máquinas, polo que todas as máquinas do noso taller están arranxadas por el só cunha característica única. Fai o noso produto moito máis agradable e con alta capacidade de produción.\nAta agora, case todos os clientes son os nosos socios comerciais a longo prazo. Establecemos relacións comerciais baseadas en prezos competitivos, boa calidade, curto prazo de execución e bo servizo.\nEspero que tamén sexades os nosos socios.\nProporcionarémoslle produtos e servizos satisfeitos.\nTemos adestramento frecuente do equipo de vendas para mellorarnos. Non só a comunicación cos clientes, senón tamén o servizo aos nosos clientes.\nO noso obxectivo é ofrecer o mellor servizo aos nosos clientes, axudar aos nosos clientes a resolver problemas durante a comunicación da súa consulta.\nTodos os clientes ou clientes potenciais temos que ser bos para tratalos. Non importa que nos fagan pedir ou non, mantemos a nosa boa actitude cara a eles ata que obteñan información suficiente dos nosos produtos ou da nosa fábrica.\nProporcionamos mostras aos clientes, proporcionamos unha boa comunicación en inglés, prestamos servizo a tempo.\nCoa formación e comunicación cos demais, damos conta do noso problema actual e resolvemos os problemas a tempo para avanzar de nós mesmos.\nFalando con outras persoas, obtemos máis información de calquera parte do mundo. Compartimos a nosa experiencia e aprendemos uns dos outros.\nEste adestramento en equipo non só nos axuda a mellorar as habilidades de traballo, senón tamén o espírito de compartir cos demais, a felicidade, o estrés ou incluso a tristeza.\nDespois de cada adestramento, sabemos máis sobre como comunicarnos cos clientes, coñecer a súa demanda e alcanzar unha cooperación satisfactoria.\nClientes visitantes en Francia\nExposición de Dubai no ano 2016\nExposición de Dubai no ano 2017\nExposición de agasallos de HONGKONG no ano 2016\nCliente visitante en Europa no ano 2017\nExposición de Xapón en Osaka no ano 2015\nExposición de Polonia en Varsovia no ano 2016\nFeira de Cantón en 2015 ano


Un bo punto en pucela |\nUn bo punto en pucela\n05 Luns Dec 2011\nBo resultado o do Depor onte en Pucela. Certo que non se xogou vistoso nin fluído, pero foi un partido moi serio, de moito traballo e fronte o que, para min e ata o momento, foi o mellor equipo o que nos enfrontamos na súa casa. É certo que por momentos sufrimos, pero é que non xogabamos contra un equipo de metade da clasificación senón contra un firme candidato o ascenso, que xa o ano pasado estivo a piques de subir.\nO Deportivo empezou ben, presionando arriba e ben plantado na liña defensiva pero pouco a pouco foi deixando a iniciativa o rival que se achegaba con certa facilidade polo medio, grazas a que os nosos, Alex e J.Dominguez, recuaban en exceso deixando moitos metros libres polos que os xogadores pucelanos avanzaban en liña recta e sen impedimentos ata case o borde da área de Aranzubia. Aínda así tivemos algunha ocasión a balón parado pero sobre todo unha moi clara de Valeron que, na área pequena non chegou por pouco o balón. A mellor para os pucelanos foi un barullo na área deportivista que rematou Sisi o longueiro cando tiña todo para marcar.\nO segundo tempo foi diferente, cun Valladolid mellor asentado no campo e lanzado o ataque o Deportivo sufriu pero soubo manter, en liñas xerais, unha orde e intensidade defensiva que lles facía manterse no partido. Xogada clave foi o gol anulado o Valladolid no minuto 8 do primeiro tempo. Unha magnifica xogada cun cambio de banda milimétrico e un centro o segundo pau igual de preciso. Un erro do arbitro anulalo porque non existía fora de xogo. Soubo sufrir o Depor e pouco a pouco foise soltando ata o punto de que tivo unha gran ocasión de Colotto nun córner rematado o pau e unha falta de entendemento entre Salomao e Lassad dentro da área que ben puido ser o gol da vitoria xa en tempo de desconto.\nUn bo punto que pode ser magnifico se conseguimos gañar o Numancia en Riazor a próxima xornada onde Almería, Elche, Córdoba e Valladolid xogan fora da casa, sendo os pucelanos os que mais nos poden beneficiar xa que xogan contra outro dos nosos rivais directos, o líder Hércules.\nHai moitas semanas que dixen que seriamos líderes entre a xornada 15 e 20. Acaba de pasar a 16 e estamos a 3 do ascenso directo e a 5 do líder. Sigo mantendo a miña aposta\nEn positivo: Destacar o magnifico traballo dos centrais e de Andrés Guardado. O wey é un exemplo, partido a partido, de compromiso e implicación. Non vou dicir nada do deportivismo porque estou farto de mirarnos o ombligo tódolos días pero…ENORME\nEn negativo: Sinto devoción polos xogadores da casa pero onte, mal que me pese, o partido de Alex e J.Dominguez foi moi discreto. Moito de correr pero con pouco sentido e deixando moito campo libre o rival. Caso aparte é Ayoze. Non aporta en ataque e sufre o indicible en defensa. Un posto a reforzar sen dubida ningunha.


Olalla Rodil: “A lei de impulso demográfico do PP carece de medidas para o retorno das galegas e galegos emigrados” - Novas - BNG - Bloque Nacionalista Galego\nOlalla Rodil: “A lei de impulso demográfico do PP carece de medidas para o retorno das galegas e galegos emigrados”\nReclama “frear a expulsión de poboación” e un “acordo de país” para incrementar o benestar social, oportunidades laborais e salarios dignos, conciliación e fomentar a corresponsabilidade\n24 nov. 2020 - 18:45\nA deputada do BNG, Olalla Rodil presentou unha emenda de devolución á lei de impulso demográfico de Galiza co fin de elaborar outro texto que recolla á realidade galega, cun “acordo de país” para incrementar o benestar social, mellorar o ámbito laboral con postos de traballo e salarios dignos e unha política real que permita o retorno das galegas e galegos emigrados.\nA nacionalista reprocha ao Partido popular basear a lei de impulso demográfico en políticas natalistas e afirma que non somos un país envellecido, gañamos en esperanza de vida pero “somos menos”.\nTras a intervención da conselleira de Política Social, Fabiola García, Rodil ironizou sobre a pertinencia de traer ao debate da lei de demografía un discurso de Fraga Iribarne do ano 92. A deputada lembrou que Fraga presumía de “non tocar un preservativo en toda a súa vida”, menos mal, dixo, que a miña xeración “non lle fixo ningún caso”. O peor non é que vostede recupere un discurso dos anos 90 en pleno 2020, o peor é que afirma que somos un país envellecido, e explicou que “envellecen as persoas, non os países e podemos permitirnos ser un país envellecido porque iso significa que vivimos máis anos e que gañamos en esperanza de vida”.\nNa súa intervención, Rodil preguntou si é necesaria unha lei de impulso demográfico e respondeu que de selo precisaríamos “dun acordo de país” para intervir na mellora das condicións de vida e dende o BNG consideramos que esta lei non cumpre con este obxectivo. Ter fillas ou fillos, recalcou Rodil é unha decisión persoal, individual e libre, non responde ao interese de ningún goberno pero esta lei é unha lei de familia inzada de “políticas natalistas”.\nA nacionlista afeou á conselleira utilizar a maior parte do tempo da súa intervención para defender políticas de natalidade e dende o BNG, retrucou defendemos a conciliación e corresponsabilidade. Nestes ámbitos a lei que hoxe defende o PP “non vai cambiar nada”. A deputada cualificou de “fracasadas” ás políticas do Partido popular e animou á titular de Política Social a mirar para os modelos de Suecia, Francia ou Alemaña que gañaron cotas de benestar e melloraron as condicións de vida da súa poboación. A grande diferencia de Galiza con estes países é “a emigración” como tendencia histórica, argumentou.\nPara a nacionalista, a lei de impulso demográfico en Galiza desprende “nostalxia de tempos pasados” e o que agora necesitamos é “unha lei de futuro” para enfrontarnos á realidade aspirando a resolver os problemas estruturais que son a verdadeira causa da realidade demográfica.\nHai 28.853 persoas que abandonaron Galiza no ano 2019 das que 19.778 fixérono a outros lugares do territorio do estado español, unha poboación que vostedes non consideran emigrante para a súa “operación retorno” xa que pensan que son emigrantes só as que saen das fronteiras do estado español. Rodil preguntou á conselleira si marchar a Madrid, Barcelona ou País vasco non é emigrar. A parlamentaria recalcou que urxe “frear a expulsión de poboación”.\nVilar de Barrio organiza a campaña dos concellos rurais contra a violencia machista\nBNG recrimina á Xunta que antepoña a súa espiral mediática ás medidas efectivas na xestión sanitaria da pandemia


"Estamos mal afeitos a que o recoñecemento e a memoria cheguen tarde" - MEMORIA - Sermos Galiza - Diario de intereses galegos\nAMALIA BÓVEDA, FILLA DE ALEXANDRE BÓVEDA\nX.L. 05 outubro 2018 07:24 h.\nsermos316 a deradeira leición do mestre\nA derradeira leición do mestre' en Galiza. Un cadro moi especial para Amalia, filla de Alexandre Bóveda, que fala nesta conversa con Sermos Galiza sobre un óleo debuxado por Castelao.\nQue supón para vostede a chegada a Galiza do cadro co que Castelao homenaxeou o seu pai?\nPara min chega un pouco tarde. A quen lle tivera gustado estar fronte o cadro, tanto coma min, é á miña nai, descontando a tristura que lle suporía, coma min, parar diante del. Hai que ter en conta que nesta obra o máis importante é o contido, a mensaxe, máis que o contedor en si. Xa estamos mal afeitos a que o recoñecemento e a memoria cheguen tarde, mais neste caso non podo disimular o meu agradecemento por que chegue.\nQue importancia ten para vostede este cadro?\nPara min moita, pois aínda que non se exprese verbalmente, a persoa –mellor dito, o mestre- é a cara do meu pai. Interésame tamén persoalmente a propia importancia colectiva que teñen tanto o mestre coma o cadro, porque aquí convén lembrar a importancia da súa lección no noso presente.\nQue papel xogou o seu pai no proceso de renovación da Galiza da época?\nNa renovación pedagóxica da Galiza da época a que tivo un papel moi importante foi, entre outras persoas, María Barbeito. No que meu pai si xogou un papel salientábel foi na renovación económica, non só na Galiza da época, senón aínda máis na actual. Iso deixouno plasmado no Estatuto do 36 do que xorde o noso Estatuto actual.\nA ausencia de políticas de memoria fai que a maioría da cidadanía galega non perciba no presente o labor sociopolítíco de Castelao, de meu pai e de moitas outras persoa\nCre que as institucións galegas teñen debidamente recoñecido o papel que xogaron persoas como o seu pai?\nIndubidabelmente non, e non o digo só como filla, senón coma cidadá e galeguista. As institucións galegas teñen a súa existencia no Estatuto do 36. A falta de políticas públicas de memoria efectivas fixo inexistente ese debido recoñecemento. Esa ausencia de políticas de memoria fai que a maioría da cidadanía galega non perciba no presente o labor sociopolítíco de Castelao, de meu pai e de moitas outras persoas.\nVai ir ver a exposición?\nSi, irei. E irei sempre que poida recoñecer e divulgar a memoria do meu pai, ainda que, como comprenderás, teño xa 82 anos e este tipo de actos supoñen para min un forte impacto emocional.\nEntrevista publicada no Sermos galiza nº316.


Gonzalo Caballero aposta por un novo PSdeG "galeguista, enraizado no país e autónomo" - Praza Pública\nActo do PSdeG en Rianxo polo Día Nacional de Galicia © PSdeG-PSOE\nCaballero fixo un chamamento a dedicar este Día Nacional de Galicia aos “heroes da sanidade pública que loitaron contra a Covid”\nO PSdeG-PSOE levou a cabo o seu tradicional acto en Rianxo polo Día Nacional de Galicia, no que a formación realizou unha ofrenda a Castelao. Alí, o secretario xeral, Gonzalo Caballero, reafirmou “o compromiso galeguista” do partido e subliñou que "socialismo e galeguismo" son as dúas caras "da mesma moeda".\nCaballero comezou a súa intervención cunha mensaxe de “afecto” ás familias e vítimas do accidente ferroviario de Angrois e tamén ás persoas afectadas polo coronavirus. Ademais, fixo un chamamento a dedicar este Día Nacional de Galicia aos “heroes da sanidade pública que loitaron contra a Covid”.\nGonzalo Caballero, no acto do PSdeG en Rianxo polo Día Nacional de Galicia © PSdeG-PSOE\nO secretario xeral do PSdeG-PSOE chamou a construír “un novo proxecto socialista galego e galeguista forte, enraizado no país e autónomo na defensa dos galegos e das galegas". E afirmou que o PSdeG "vai estar á altura das circunstancias”, porque “Galicia é a nosa causa”.\nCaballero destacou que "socialismo e galeguismo" son as dúas caras "da mesma moeda" e dixo que o partido socialista sempre foi “parte fundamental na construción de Galicia”\nAo fío do “compromiso galeguista” do PSdeG, Caballero lembrou que o partido socialista sempre foi “parte fundamental na construción de Galicia”. Citou, neste senso, ao alcalde fusilado de Ferrol, o socialista e galeguista Xaime Quintanilla, afirmando que "desde o primeiro estatuto de autonomía, no ano 36, ata o actual, aprobado no 81, o PSdeG foi sempre un bastión en defensa do autogoberno e do Estatuto fronte a unha dereita que non quería un estatuto de primeira e a un nacionalismo que non quería remar a prol dese recoñecemento que Galicia acadou no ano 1981".\nAsí mesmo, Caballero citou como integrantes da “tradición galeguista” do PSdeG a Ramón Piñeiro, defensor dun “galeguismo inclusivo e cultural”, Carlos Casares, Benxamín Casal e Ceferino Díaz, "nunha tradición de facer país" na que Caballero citou tamén aos expresidentes González Laxe e Touriño.\nO líder dos socialistas galegos pediu centrar os esforzos no traballo de reconstrución de Galicia trala pandemia\nGonzalo Caballero pediu centrar os esforzos no traballo de reconstrución de Galicia trala pandemia e afirmou que a cidadanía “contará co PSdeG na aposta polo benestar, os servizos públicos, a innovación e a vangarda”.\nFinalmente, sobre as eleccións do pasado 12 de xullo, nas que o PSdeG-PSOE perdeu votos con respecto a 2016, Caballero destacou que os comicios tiveron un nivel “histórico” de abstención, superior ao 50% e só superada pola rexistrada en 1981. “Escoitamos, aprendemos, extraemos leccións e traballamos para que os que non están satisfeitos nos vexan con responsabilidade”, afirmou Gonzalo Caballero, apelando a “aprender das derrotas para chegar ás vitorias cunha mensaxe en positivo”.


Feijóo volve atacar o persoal de Xustiza en folga e advírteo de que 'está sendo utilizado' - Praza Pública\nO comité de folga de Xustiza, ante o Congreso\nReunión do comité de folga de Xustiza co grupo socialista no Congreso\nFeijóo repite táctica no conflito da Xustiza en Galicia, que supera os dous meses de folga, acumula uns 20.000 xuízos suspendidos e afronta este venres unha nova xuntanza entre representantes da Xunta e dos traballadores. Primeiro lanzou a poboación parada e mileurista contra o persoal que mantén o paro indefinido e logo aproveitou as mobilizacións de xubilados para lanzarlles tamén os pensionistas. Desta vez, insiste en cargar contra os sindicatos e emprega a súa visita ao Congreso en Madrid para trasladar as reivindicacións do funcionariado para vincular a súa loita con Podemos ou Pablo Iglesias e acusalos de estar sendo "utilizados".\nFeijóo cre que "o obxectivo" da viaxe do comité de folga a Madrid "era reunirse con Pablo Iglesias"\nAsí, o presidente da Xunta asegurou tras o Consello deste xoves que cre que "o obxectivo" da viaxe do comité de folga a Madrid "era reunirse con Pablo Iglesias". Os representantes dos traballadores reuníronse con todos os grupos políticos da comisión de Xustiza e, a través da deputada de En Marea Yolanda Díaz, entregaron ao ministro Catalá unha carta coas súas solicitudes. No entanto, para Feijóo os sindicatos manteñen “relacións cada vez máis claras e mais intensas con determinados grupos políticos”, en referencia a Podemos. No devandito comité de folga están representados desde a CIG ata o CSIF e STAJ, pasando pola USO, a CUT, UGT ou CCOO.\nCon ironía, Feijóo acusou os sindicatos de Xustiza de ter como "referente político" a Pablo Iglesias, secretario xeral de Podemos, algo que considera "moi sorprendente". “Que vexan todos os galegos que esta folga xa deixa de ser unha reivindicación sindical e empeza a ter relacións con determinados grupos políticos", insistiu o xefe do Executivo galego. Ademais, pediu aos empregados da Xustiza que "vexan como están sendo utilizados", en referencia á postura das centrais sindicais.\n“Que vexan todos os galegos que esta folga xa deixa de ser unha reivindicación sindical e empeza a ter relacións con determinados grupos políticos", di Feijóo\nNon é a primeira vez que Feijóo emprega unha dura linguaxe contra o comité de folga. Na primeira vez, ao pouco de comezar o paro indefinido, cuestionara os sindicatos ao lembrarlles que hai galegos que non cobran 1.000 euros mensuais e que a estes, e máis aos parados, non lles debían parecer ben as súas reivindicacións. "Hai moitos galegos que non cobran mil euros ao mes; para eses galegos suporía cobrar un mes máis", dixera respecto ás reivindicacións do funcionariado, provocando a súa indignación e malestar.\nLogo, e ante as mobilizacións da poboación xubilada que se estaban e están a dar en Galicia e no Estado, decidiu lanzar os pensionistas contra os traballadores en folga. "Hai miles de familias que están pedindo a actualización da súa pensión ao IPC, e hai un conxunto de sindicatos aos que lles parece que un incremento do 13% das súas retribucións é insuficiente", asegurara.\nSegundo el mesmo dixera, non era quen de "explicar a un pensionista galego" que non hai "diñeiro para incrementar as súas pensións segundo o IPC, un 1,4% ou un 1,5%" mentres o persoal de Xustiza leva a cabo as súas reclamacións. "Cando un pensionista escoita este tipo de reivindicacións salariais, non pode estar de acordo", insistira.\nAs novas declaracións de Feijóo chegan agora un día antes de que Xunta e comité de folga volvan reunirse, máis de dúas semanas despois da última xuntanza. O Goberno, segundo o seu presidente, acode con poucas esperanzas e “só para falar dentro do escenario económico marcado na última oferta”, xa que logo, 133 euros máis ao mes para os xestores, 108 para os tramitadores e 105 para auxilio. Os traballadores reclaman, pola contra, 180 euros lineais de incremento para todos os grupos.